Copyright: Copyright ® 1992-98 Francesc Busquets


Índex

Generador d'activitats de càlcul mental per al programa Clic

En aquest document d'ajuda hi trobareu informació sobre els temes:

Elements del diàleg de configuració

Funcionament del mòdul Arith2

Com crear activitats amb Arith2?


Elements del diàleg de configuració

Feu clic damunt els diferents elements del diàleg per consultar-ne el funcionament:


Decimals:

En aquest apartat es determina el nombre de decimals que s'utilitzaran al generar les operacions. El nombre de decimals que apareixeran en el resultat estarà en funció de l'escollit per als operants A i B.


Condicions:

En aquesta secció es pot fixar el criteri de que un operant sigui més gran o més petit que l'altre. Si el criteri fixat en aquest apartat es contradiu amb l'indicat en la secció de límits, es poden produir operacions nul·les.


Operacions nul·les:

Quan es restringeixen excessivament les condicions per a la generació aleatòria de les operacions pot passar que un gran nombre d'aquestes tinguin com a resultat zero, o es repeteixin en un mateix resultat. En aquests casos es recomana obrir les condicions restrictives (límits, condicions, nombre de decimals) per tal de permetre resultats més variats.


Ordre:

En aquesta secció es pot determinar que les operacions s'escriguin en els fitxers de contingut en ordre ascendent o descendent, atenent al valor del seu resultat. Aquesta funció és útil per a les activitats de tipus "trencaclosques", que consisteixen a ordenar els elements d'un únic conjunt, i per a les activitats d'identificació, on s'ha de buscar l'element més gran o el més petit.


Evitar duplicats:

Si s'ha escollit un tipus d'ordenació per a les operacions, pot ser interessant intentar evitar que es produeixin resultats duplicats, per facilitar la resolució de les activitats. Tot i així, si les condicions de generació d'activitats són molt restrictives, o si s'està en un cas que provoca operacions nul·les, pot ser que es produeixi algun duplicat.


Límits del resultat:

En aquesta secció es fixen els límits superior i inferior que s'han de considerar per als resultats. Si els límits indicats aquí es contradiuen amb les condicions fixades per als operants, pot ser que es produeixin operacions nul·les.


Sense "portar-ne":

En les sumes i restes de nombres enters i positius, activant aquesta opció s'intentaran generar operacions on no calgui "portar" desenes en cap dels passos de l'algorisme. Això significa que la suma o la diferència dels dígits un a un no serà mai superior a 9 ni inferior a zero.


Operacions:

En aquest apartat es seleccionen les operacions que intervindran en l'activitat que s'està generant. S'ha d'escollir com a mínim una operació.


Incògnita:

En aquesta secció s'escull la posició de la incògnita. Aquesta pot ser el resultat (A @ B = ?), el primer operant (? @ B = C), el segon (A @ ? = C), o també l'operació (A ? B = C). S'ha d'escollir com a mínim una d'aquestes opcions.


Expressió inversa:

Activant aquesta casella es presentaran totes les operacions en el format C = A @ B en comptes del format habitual A @ B = C.


Límits dels operadors:

Per a controlar la generació dels operadors A i B cal escollir un límit inferior i un superior. Aquests límits es troben entre -9999 i 9999. El primer límit sempre ha de ser inferior o igual al segon.

Si es fixen límits massa restrictius per als operadors i el resultat pot ser que apareguin operacions nul·les o repetides.


Amb 0, 1 o -1:

Opcionalment, pot desitjar-se que apareguin també els nombres 0, 1 o -1 encara que no es trobin entre els límits superior i inferior. Cada un d'aquests nombres té, en principi, una probabilitat del 10% d'aparèixer en generar-se aleatòriament els operadors, a més de la que els correspon si es troben entre els límits.


Un de la llista:

Una manera alternativa de fixar els nombres que s'utilitzaran com a operadors és activar aquesta llista i escriure els nombres que hi han d'aparèixer, separats pel símbol ";" (punt i coma). Els nombres que s'escriguin en la llista sempre han de ser enters. Escollir aquesta opció significa inhabilitar els límits i la inclusió de 0, 1 i -1.


Funcionament del mòdul Arith2

Arith2 és un mòdul de generació automàtica d'activitats per al programa Clic. La seva funció és crear els fitxers de contingut que utilitzarà el Clic en les activitats de càlcul mental. En aquests fitxers de contingut s'hi escriuran operacions aritmètiques generades a l'atzar a partir dels paràmetres indicats al diàleg de configuració.

Les condicions que s'han d'ajustar per generar les activitats són:

Tipus d'operacions: 	Es pot escollir entre les operacions suma, resta, multiplicació i divisió, o qualsevol combinació d'aquestes.

Expressions: 	La incògnita pot ser cada un dels dos operadors, el resultat o fins i tot l'operador. Les operacions també poden escriure's a l'inrevés (C=A@B en comptes de A@B=C).

Límits dels operadors: 	Per limitar el conjunt d'operadors possibles es pot escollir entre fixar un límit superior i un inferior, o bé escriure una llista tancada de valors. Opcionalment, es pot fixar també l'aparició dels nombres 0, 1 i -1.

Nombre de decimals: 	Arith2 pot generar operacions on intervinguin nombres enters, o nombres racionals amb una precisió en els decimals fins a les centèssimes.

Condicions dels operadors: 	Es pot fixar opcionalment que un operador sigui més gran que l'altre.

Condicions del resultat: 	El resultat pot cenyir-se també a uns límits. El nombre de decimals del resultat ve determinat pels decimals dels operadors. Un cop generat el conjunt d'operacions, el programa pot ordenar-les en els fitxers de contingut. Aquesta opció és especialment interessant per a crear trencaclosques i activitats d'identificació. En les sumes i restes de nombres positius es pot activar l'opció "sense portar-ne".


Com crear activitats amb Arith2?

Per crear activitats de càlcul mental que utilitzin el mòdul Arith2 heu de seguir els passos següents:

-	Copieu els fitxers ARITH2.DLL i ARITH2.HLP al directori on vulgueu crear les activitats.

-	Poseu en marxa el Clic i utilitzeu el menú Opcions | Opcions globals per tal que el directori de treball apunti a l'esmentat en el pas anterior.

-	Feu servir l'opció de menú Fitxers | Nova activitat per crear una associació.

-	Fixeu com a contingut de la graella "A" el tipus Text i escolliu qualsevol fitxer de la llista. Si no teniu cap fitxer de text creat, feu clic en el botó Editar contingut. Creeu un fitxer nou, escriviu-hi qualsevol cosa (no apareixerà en l'activitat) i deseu-lo. Poseu-li qualsevol nom. Per exemple, RES.TXT.

-	Escolliu el fitxer RES.TXT en totes les seccions de contingut de l'activitat ("Graella A", "Graella B" i "Solució a la graella A").

-	Ajusteu el nombre de caselles, els missatges, el tipus de lletra... com faríeu amb qualsevol altra activitat del Clic.

-	Feu clic en el botó Opcions... i activeu el paràmetre Regeneració automàtica. Seleccioneu a la llista el fitxer arith2.dll i cliqueu el botó Configuració.

-	Ajusteu les diferents opcions de configuració d'arith2, i confirmeu tots els diàlegs que us han anat apareixent.

-	Comproveu el funcionament de l'activitat i ajusteu-la fent servir els menús Opcions | Opcions de l'activitat (CTRL + O) i Edició | Editar l'activitat (CTRL + E).

També podeu crear trencaclosques amb arith2. En aquest cas, assegureu-vos que utilitzeu alguna de les opcions d'ordenació que ofereix el programa.


Explicació Arith2
Generació automàtica del contingut per a activitats de càlcul mental

Aquestes operacions matemàtiques es generen a l'atzar cada vegada que inicieu l'activitat, o quan toqueu el botó de la bandera verda.

Si voleu veure com es preparen les activitats de càlcul mental activeu el menú Opcions - Opcions de l'activitat i fixeu-vos en la secció Regeneració automàtica.

A l'ajuda s'explica més àmpliament com funciona el mòdul ARITH2.DLL que fa possible aquesta generació automàtica d'activitats de càlcul.